AlexejDobrolubov/national_council_slovak_2010 huggingface dataset:
22. schôdza NR SR - 11.deň - A. dopoludnia
Dátum: 2024-11-07
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

77. Vážený pán predsedajúci, vážení poslanci, hlavne teda vládnej koalície, ja by som vás chcela vyzvať, aby ste buď tento návrh stiahli, alebo ho vrátili do druhého čítania, čo môžte urobiť a následne opraviť všetky nezrovnalosti a všetky nepresnosti, ktoré v tomto návrhu zákona sú. Tento návrh zákona nebude mať dopad len na celoštátnu politiku, bude mať dopad na komunálnu politiku, na tisíce miestnych aktivistov, kde vďaka vašej novele, ktorá podľa môjho názoru je zbabraná, sa nedostanú k informáciám, ktoré potrebujú a ktoré podľa ústavy na tieto informácie majú právo. Ako som už povedala aj vo faktických poznámkach, predlžujete lehotu na informácie, už teraz si predlžovali štátne orgány lehotu na informácie. Predlžovali si ju z rôznych dôvodov, väčšinou to boli výhovorky, že majú s tým veľa roboty, tak si ju predlžovali na 14 dní. Teraz si to budú predlžovať, teraz tá lehota bude ešte dlhšia a je možné, že občania sa k informáciám ani nedopracujú. Druhá vec, ktorú chcem povedať, je, že už teraz porušujú štátne orgány právo na informácie. Môžem vám povedať aj najväčších frajerov, ktorí to porušujú. Porušuje to napr. pán minister vnútra Šutaj Eštok, porušuje to pán minister Kaliňák, ktorý neodpovedá na informácie absolútne vôbec. Právo na informácie porušuje aj minister, minister Taraba a právo na informácie porušujú aj napríklad na ministerstve zdravotníctva, kde od občana chcú, aby keď chce nejakú informáciu, aby zavolal na ministerstvo, hoci žiadny zákon nedáva právo úradníkovi prikazovať, aby občan volal, keď napíše žiadosť v rámci slobodného prístupu k informáciám. Vzhľadom na všetky tieto skutočnosti, aj na pozmeňujúce návrhy, ktoré ste predložili a ktoré daný návrh zákona vôbec nezlepšujú, len ho zhoršujú, tak vás teda žiadam, aby ste otvorili ešte raz rozpravu v druhom čítaní, aby sa mohli tieto chyby, na ktoré upozorňovali aj kolegovia, pán poslanec Dostál, pani poslankyňa Plaváková, aby sa mohli riadne upraviť a aby sme tu mali normálny zákon, na základe ktorého sa môžte dopracovať k informáciám. A len chcem povedať, že to nie je, nebudete tu navždy, to je nič v zlom, ale budú tu aj iné vlády a zákon o slobodnom prístupe k informáciám je aj pre vás. Počas našej vlády ste nám posielali desiatky až stovky žiadostí o informácie, na ktoré všetkým všetci ministri poctivo odpovedali, poctivo tie informácie vyhľadávali, aby ste potom mohli robiť tlačové konferencie na základe tých informácií, ktoré ste sa dozvedeli, čo ste aj robili, aj ste si točili videjká. Takže tento návrh zákona, to nie je len kvôli nám, je to kvôli vládam, ktoré sú tu, ktoré po nás, po vás prídu a je mimoriadne dôležité, aby aká-taká miera transparentnosti na Slovensku bola zachovaná. Ďakujem vám veľmi pekne.
22. schôdza NR SR - 9.deň - A. dopoludnia
Dátum: 2024-11-05
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

108. Ďakujem veľmi pekne kolegyni Plavákovej, ktorá upozornila na závažné problémy v tejto v podstate spackanej, spackanej novele zákona. Je to príklad absolútneho babráctva, kedy nielenže nie je jasné, čo to je veľký rozsah a za aký rozsah informácií bude musieť žiadateľ platiť, dokedy, ako má rozhodnúť orgán, predlžuje sa to, čo ste už spomínali, predlžujú sa lehoty. Už teraz si štátne orgány predlžovali lehoty zo sedem dní o ďalších sedem dní v podstate úplne svojvoľne na, bez toho, aby to malo nejaký reálny základ. Teraz sa v podstate žiadateľ o informácie, je možné, že ani nedočká odpovede. Zároveň už teraz bez toho, aby platila táto novela, niektoré štátne orgány porušujú infozákony, nesprístupňujú informácie, môžem napríklad menovať pána ministra Šutaja Eštoka, pána ministra Kaliňáka, pána ministra Tarabu, ale aj ministerstvo zdravotníctva, ktoré dokonca chce, aby namiesto písomnej žiadosti, aby im žiadateľ o informácie zavolal, čo je úplne absurdné, pretože žiadny zákon takúto požiadavku nestanovuje. Takže predstavte si, že teraz už porušujú ministerstvá a ministri zákon o slobodnom prístupe k informáciám. A čo budú robiť potom, keď začne platiť táto vyslovene zlá a podľa môjho názoru protiústavná novela zákona? Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

42. Ďakujem pekne, pán predsedajúci. Pán kolega Dubéci, teraz to bude možno tak, tak vyznie to komicky, ja sa fakt vám chcem úprimne poďakovať za vaše vystúpenie. Tak ako kolegyňa Jaurová, aj ja vám ďakujem za to, že ste vystúpil v mene klubu Progresívne Slovensko, lebo ja som sa tešil na toto vystúpenie, pretože vy ste nám včera nechal v TA3 taký odkaz. Nenazvem ho odkaz vyhrážajúci, ale taký bu-bu-bu. My na vás máme a individuálne budeme to hovoriť. Tak ste pomenoval 19 mojich kolegov, ktorým chcem sa veľmi pekne poďakovať, že vám dali tú odpoveď naspäť a som veľmi rád ešte raz, že ste vystúpil, pretože vám sa podarila jedna úžasná vec. Vy ste vaším vystúpením zjednotili 79 poslancov za to, aby hlasovali za odvolanie pán Šimečku. A odpovedzte mi na jednu otázku. Keď ste vymenovali mojich kolegov, súhlasíte s tým, že im boli pridelené dotácie alebo nie? Takú istú odpoveď mi dajte aj na vášho kolegu, pána podpredsedu Národnej rady. (Potlesk.)
19. schôdza NR SR - 1.deň - A. popoludní
Dátum: 2024-09-10
Poslanec: Saloň, Marián (SMER - SD)
Druh vystúpenia: Vystúpenie v rozprave

14. Ďakujem veľmi pekne. Vážený pán podpredseda Národnej rady, vážený pán minister, vážené pani poslankyne, páni poslanci, dovoľte mi predložiť informáciu Mandátového a imunitného výboru Národnej rady Slovenskej republiky o zániku mandátu poslanca Národnej rady Slovenskej republiky a o nastúpení náhradníka na uprázdnený mandát poslanca Národnej rady Slovenskej republiky. Na základe poverenia Mandátového a imunitného výboru Národnej rady Slovenskej republiky zo dňa 10. septembra 2024 vás informujem, že výbor prerokoval uvedenú informáciu a poveril ma, aby som predložil návrh na uznesenie Národnej rady Slovenskej republiky. Prejdem rovno k uzneseniu. Uznesenie Národnej rady Slovenskej republiky z 10. septembra 2024 k informácii Mandátového a imunitného výboru Národnej rady Slovenskej republiky o zániku mandátu poslanca Národnej rady Slovenskej republiky a o nastúpení náhradníka na uprázdnený mandát poslanca Národnej rady Slovenskej republiky. Národná rada Slovenskej republiky berie na vedomie: 1. podľa § 2 ods. 3 písm. e) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, že poslanec Národnej rady Slovenskej republiky Richard Sulík za politickú stranu Sloboda a Solidarita podľa čl. 81 Ústavy Slovenskej republiky doručil predsedovi Národnej rady Slovenskej republiky dňa 6. septembra 2024 písomné rozhodnutie o vzdaní sa mandátu poslanca Národnej rady Slovenskej republiky. Dňom doručenia písomného rozhodnutia mu zanikol mandát poslanca Národnej rady Slovenskej republiky, teda 6. septembra 2024; 2. že podľa § 71 ods. 1 a 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a § 10 ods. 1 a 2 písm. c) a ods. 3 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predseda Národnej rady Slovenskej republiky rozhodnutím č. 492 vyhlásil dňom 7. septembra 2024 nastúpenie náhradníka za politickú stranu Sloboda a Solidarita. Na uprázdnený mandát poslanca Národnej rady Slovenskej republiky Richarda Sulíka nastupuje podľa poradia uvedeného v zápisnici Štátnej komisie pre voľby a kontrolu financovania politických strán a výsledkov volieb do Národnej rady Slovenskej republiky 30. septembra 2023 náhradník Karol Galek, narodený 14. júla 1979, bytom Svit; 3. informáciu Mandátového a imunitného výboru Národnej rady Slovenskej republiky o zániku mandátu poslanca Národnej rady Slovenskej republiky a o nastúpení náhradníka na uprázdnený mandát poslanca Národnej rady Slovenskej republiky. Ďakujem, skončil som.
15. schôdza NR SR - 10.deň - B. popoludní
Dátum: 2024-06-26
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

72. Ďakujem veľmi pekne. Pán kolega Mikulec, neviem, možno nevedia všetci, ale ten príbeh, ktorý ste na začiatku vyrozprával, ste hovoril o sebe a to, že bol po ôsmich rokoch vyhlásený rozsudok o vašej nevine, ja plne rešpektujem. Ale potom ste dodali, že existujú výpovede alebo svedkovia, ktorí hovoria o tom, že Tibor Gašpar bol súčasťou nejakých porád a nejakých stretnutí o tom, čo sa dialo okolo vašej osoby. Ja vám teraz položím bez akýchkoľvek bočných úmyslov jednu chlapskú otázku. Sú rôzne nahrávky, ktoré hovoria o tom, alebo kde dotyčné osoby hovoria o tom, že čoho vy ste boli súčasťou, pri akých rozhodnutiach a pri akých debatách o vtedajších opozičných politikoch, keď boli trestne stíhaní. Dáme to do tej istej roviny? (Potlesk.)
15. schôdza NR SR - 10.deň - B. popoludní
Dátum: 2024-06-26
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

24. Ďakujem veľmi pekne. Pán kolega Krúpa, pôjdem tak po poradí, čo som si zapamätal. Tak ja by som sa chcel spýtať, nie som teda právnik, že čo je za slovné spojenie „dôvodne podozrivý z lustrovania novinárov a ich príbuzných", lebo pokiaľ ja mám vedomosť, tak pán Gašpar neni vôbec v tejto veci ani obvinený, ani nič, takže to sú také hrátky, hrátky so slovíčkami. A spomínali ste reputáciu Národnej rady Slovenskej republiky, no poviem vám tak. Tak ako ste mali veľké obavy z reputácie, keď je vo funkcii predsedu brannobezpečnostného výboru, tak tie obavy sa nenaplnili, lebo je akceptovaný každým a nemá problém sa stretnúť či smerom na Východ, alebo smerom na Západ a dôkazom toho bolo aj stretnutie napr. všetkých vojenských pridelencov NATO na Slovensku, kde som bol prítomný, takže o žiadnej reputácii, o žiadnej hrozbe vo vzťahu k reputácii Národnej rady hovoriť nemusíme. A keď ste si nevedeli spomenúť na niekoho z európskych politikov, tak ja vám spomeniem len jedno priezvisko, von der Leyen, predsedníčka Európskej komisie, z čoho je ona podozrivá, a keď použijem váš slovník, teda dôvodne podozrivá, takže ak chceme dať tomu nejakú objektívnu optiku. A keby sme sa ešte na to optikou pozreli bývalým špeciálnym prokurátorom, očami bývalého špeciálneho prokurátora, teda ak sú tzv. čurillovci podozriví z manipulácie trestných stíhaní voči pani Santusovej, tak ak to zovšeobecníme, tým pádom asi manipulovali všetky trestné stíhania a takisto tým pádom aj trestné stíhania pána Gašpara, lebo vyšetrovali aj jeho.
15. schôdza NR SR - 10.deň - B. popoludní
Dátum: 2024-06-26
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

18. Pán kolega Spišiak, ja to trošku odľahčím, ja verím, že vám neublíži tento, toto slávnostné chválenie vás a vaše úvodné vystúpenie a že vám to nepokazí váš kádrový posudok v Progresívnom Slovensku, lebo teda ako potenciálny člen poslaneckého klubu SMER by ste, by ste si tiež vedel predstaviť Tibora Gašpara na funkcii, s tým sa s vami stotožním. Ale teraz vážne. Bolo to spomenuté aj predo mnou v prípade pána bývalého špeciálneho prokurátora Lipšica, ktorý bol právoplatne odsúdený, kdežto u Tibora Gašpara hovoríme o obvinení, o obžalobe sa môžeme baviť a diskutovať, že či je alebo neni. A takisto vy ako bývalý policajný prezident a funkcionár ministerstva vnútra tiež si ctíte prezumpciu neviny, a mrzí ma jedna vec, keď teraz ste dali také principiálne stanovisko vo vzťahu k Tiborovi Gašparovi, že pre to ho nemôžete podporiť, pretože je obvinený, tak ma mrzí, že ste nebol taký istý principiálny v prípade takzvaných čurillovov, keď boli postavení mimo služby, a to bolo vytýkané ministrovi vnútra, že sa k tomu postavil principiálne.
15. schôdza NR SR - 9.deň - B. popoludní
Dátum: 2024-06-25
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

136. Ďakujem pekne, pán predsedajúci. Pán kolega Dubéci, ja si myslím, že tá prvá požiadavka, že s tým neni žiadny problém, vôbec netreba meniť ani program, môžeme prerokovať body, ktoré sa týkajú Slovenskej informačnej služby, a na záver bude rovno kľudne môžeme o tom viesť debatu, koľko chceme. Ale ak chcete zaradiť bod, nech sa páči. A čo sa týka práv opozície, dobre, nepáčil sa vám príklad s bývalým pánom poslancom Kotlebom, ktorý v tom čase bol riadne zvolený a nebol ešte právoplatne odsúdený, ale okej. Ja som ale položil potom druhú otázku. Tým, že tri a pol roka viedla výbor poslankyňa z koalície, tak boli vtedy potlačené práva opozície? Bolo zamedzenie nejakému prístupu opozícii v tom čase? Lebo na to som odpoveď ja nedostal, keď o tom hovoríte. A keď sa vám nepáčil príklad s pánom Kotlebom, tak ako je možné, že Ľuboš Blaha nebol zvolený za predsedu výboru pre ľudské práva a národnostné menšiny? Tak kto kádroval koho? Ale vy za to nemôžete. Ja vás poprosím, ešte vás využijem, že potom, keď budete reagovať na pána poslanca Krúpu, že či sa náhodou nepomýlil vo svojej faktickej, lebo ja nie som žiadnym zberateľom funkcií. Sedím v parlamente, síce je pravda, že som členom štyroch výborov a opozič... a policajné odbory, neviem, zatiaľ som nepocítil, aby mali so mnou nejaký problém. (Potlesk.)
15. schôdza NR SR - 9.deň - B. popoludní
Dátum: 2024-06-25
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

114. Ďakujem pekne, pán predsedajúci. Pán kolega Hlina, nie je úbohé to, čo tu robíme my odvolávaním pani Kolíkovej, pretože ani jeden z nás na ňu neútočí osobne, ani jeden z nás. Ale úbohé je to, čo ste tu pred chvíľou predviedol vy, lebo útočiť osobne na pána Migaľa, pána poslanca Migaľa, okej, fajn, on sa bude vedieť brániť. Útočiť osobne na pána námestníka SIS povereného riadením, okej, tiež sa vie brániť. Útočiť na pána poslanca Gašpara, tiež sa vie brániť. Ale jedna vám, jedna obrovská chlapská hanba, že ste zaútočil na manželku pána poslanca Gašpara. Môžte sa hanbiť a prepadnúť pod zem od toho, čo ste tu teraz dokázal, lebo čo má spoločné manželka pána Gašpara s tým, čo ste tu vy teraz dovádzal? Hanbite sa. (Potlesk.)
15. schôdza NR SR - 9.deň - B. popoludní
Dátum: 2024-06-25
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

66. Ďakujem pekne, pán predsedajúci. Pán kolega Dubéci, možno pre vaše ospravedlnenie, že nebol ste v predchádzajúcom volebnom období poslancom Národnej rady. Nieže došlo k odvolávaniu predsedu, ale došlo k nezvoleniu predsedu kontrolného výboru na kontrolu činnosti Vojenského spravodajstva, kde doslova bolo odopreté právo pre opozíciu, kde, to je jedno o koho išlo, ale jednoducho bol to legitímne zvolený poslanec Národnej rady. Na základe opozičnej dohody bol navrhnutý na predsedu výboru na kontrolu Vojenského spravodajstva a zvolený nebol. A to nebolo všetko, lebo za náš klub na predsedu ľudskoprávneho výboru bol navrhnutý pán poslanec Blaha, ktorý takisto nebol akceptovaný, čiže koalícia už vtedy kádrovala, ale nechcem to brať ako výhovorku, tak len preto vám to hovorím, že napríklad pán poslanec Valášek vedie výbor pre Vojenské spravodajstvo, kde si to viem porovnať, a tam s ním problém neni. A keď ste spomínali, že ako predsedníčka výboru, no ste členom výboru, veď každé jedno podanie, akéhokoľvek občana predsa musí byť prerokované na výbore. Je prijaté uznesenie a v tom uznesení je doslova uvedená presná odpoveď, ktorú predsedníčka výboru podpíše a tomu občanovi odpíše ako predsedníčka výboru za výbor, tak potom o čom sa tu ideme baviť. A nikto nechce odobrať opozícii právo. Ja som to aj na výbore vysvetlil. Máte tú pozíciu, ak bude pani predsedníčka odvolaná, môžte navrhnúť kohokoľvek iného, prebehne voľba, ak bude zvolený, bude zvolený. Pani predsedníčka dočasne môže poveriť niektorého z podpredsedov, aby nezablokovala výbor ako pán predseda Krúpa. A keď si porovnám naše dôvody odvolania pani predsedníčky Kolíkovej a tie, ktoré ktoré dal pán Krúpa pri odvolávaní pána Gašpara, tak myslím si, že sme ďaleko inde.
15. schôdza NR SR - 6.deň - B. popoludní 1. záznam
Dátum: 2024-06-19
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

58. Ďakujem pekne. Pán poslanec Galko, aby sme sa vyhli nejakým osobným útokom, tak na základe toho, čo ste hovorili o papalášizme a osobnej ochrane, a ste tvrdil, že ste si vy ochranku nežiadal po skončení vášho výkonu funkcie ministra obrany, tak vám odporúčam zažalovať denník SME, pretože pod článkom Galko sa necítil bezpečne a chcel ochranku dlhšie denník SME píše: „Exminister obrany a súčasný poslanec Ľubomír Galko sa po skončení vládnej funkcie necítil bezpečne, preto požiadal ministerstvo vnútra o ochranku. Dostal ju na dva týždne a po ich uplynutí žiadal o službu ochrancu opäť, avšak neúspešne." Citujem pána poslanca Galka: „Ja a moja manželka sme sa obávali o svoju bezpečnosť, no minister mi to odmietol predĺžiť. Povedal, že nemajú konkrétne zistenia, ktoré by zadávali príčinu na predĺženie ochranky." Ja len podotknem, že v tom čase bol ministrom vnútra pán poslanec bývalý a pán bývalý špeciálny prokurátor, pán Lipšic. Čiže otázka, či ste vy zavádzali ministerstvo so svojimi dôvodmi, alebo ako to vlastne bolo. Tak potom majme rovnaký meter.
15. schôdza NR SR - 1.deň - B. popoludní
Dátum: 2024-06-11
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

24. Ďakujem pekne, pán predsedajúci. Pán poslanec Bužo, pre objektívnosť a korektnosť, vy, vy za to nie ste zodpovedný, čo teraz poviem, ale vaši kolegovia vám to možno budú vedieť vysvetliť, že v predchádzajúcom, resp. pred vládou odborníkov bola vláda z vašich kolegov aj tvorená a ste zaviedli dva zákony. Jeden sa týkal príslušníkov Policajného zboru, kde ste zaviedli naspäť paragraf odvolávanie nadriadených funkcionárov bez udania dôvodu, a bolo toho ešte málo, tak sa potom predložil ešte jeden návrh zákona, ktorý sa týkal zákona o štátnej službe. To znamená, že sa dotýka všetkých štátnych zamestnancov na akejkoľvek riadiacej úrovni Slovenskej republiky, že na priamy návrh nadriadeného môže byť odvolaný generálnym tajomníkom služobného úradu akýkoľvek riadiaci zamestnanec v štátnej správe. Takže ak tu chcete hovoriť o čistkách, tak by bolo dobré sa vrátiť do histórie a nechať si od svojich kolegov vysvetliť, že čo ich viedlo k tomu, že zaviedli takéto zákony, ktoré, samozrejme, platia dodnes. A na margo ešte tej politickej kultúry, možno by stálo za to zistiť a sa vrátiť do histórie, že kvôli komu bol vykladaný rokovací poriadok, či musí navrhovateľ sedieť alebo nesedieť na svojom mieste.
9. schôdza NR SR - 7. deň - A. dopoludnia
Dátum: 2024-02-09
Poslanec: Saloň, Marián (SMER - SD)
Druh vystúpenia: Vystúpenie v rozprave

233. Ďakujem pekne za vaše vystúpenie. Áno, pán poslanec Dostál, ja budem konkrétny a budem konkrétne presne odpovedať na otázky. Prvá vec je v tom, že vy neviete presne zacieliť na konkrétnu kategóriu, ktorej sa to týka, preto sa to, ako na konkrétnu časť, preto sa to musí týkať celej skupiny vodičského oprávnenia, lebo nedá sa to vyšpecifikovať, či to bude len pre policajtov, len pre hasičov a preto je to urobené tak, že týka sa to kategórie práva prednostnej jazdy či už je to B1, alebo C1. Áno, hlavný problém s tým majú vodiči záchraniek. V tom, v tom nastal ten problém. Samozrejme dotkne sa to aj ostatných, lebo napríklad aj hasiči majú svoje záchranky, aj hasiči majú zásahové vozidlá, ktoré niekedy aj policajti, ktoré niekedy spĺňali tú kategóriu do tri a pol tony. Fakt, že sanitka rýchlej záchrannej pomoci mala 3 400 kíl, tak stačilo to B-čko, zjednodušene to poviem. Lenže teraz nové vozidlá tým, že sú aj či už hybridy, alebo plug-in hybridy, aj tá technológia v nich je ťažšia, tak nastal taký paradox, že vodič sanitky, ktorý doteraz jazdil na B-čku, mal do tri a pol tony, a zrazu sú záchranky a majú hasiči autá a tie autá majú 3 700 kíl. Čiže to je úplne z praxe, že áno, ja som si to nevymyslel, bol som oslovený konkrétnymi ľuďmi a je to odkonzultované aj s ministerstvom vnútra, po konzultácii s nimi práve sa vytvorila tá medzikategória, aby sme to neustriehli napríklad tak, že dáme napríklad pri C1 iba rok, ale tak sa dala tá podmienka, že áno, môže byť rok, ale za predpokladu, že máte dva roky v B-čku. Ak to nemáte v B-čku, tak naďalej platí, že na tú C1 budete potrebovať dva roky. Čiže je to čisto len o tom. A čo sa týka toho pozmeňujúceho návrhu, čo spomínal pán spravodajca, je to len čisto posun účinnosti. Vzhľadom k tomu, že ten legislatívny proces sa natiahol s predchádzajúcimi zákonmi, tak tam sa len posunula účinnosť. Nič iné. Takže ani nebol do toho žiadny vstup nikoho iného, tak ako to bolo v prvom čítaní, takisto je to aj teraz.
9. schôdza NR SR - 7. deň - A. dopoludnia
Dátum: 2024-02-09
Poslanec: Saloň, Marián (SMER - SD)
Druh vystúpenia: Vystúpenie v rozprave

225. Ďakujem veľmi pekne. V prvom rade sa vám chcem poďakovať za ústretovosť. Pán Hargaš, vám za konkrétne a rýchle, korektné a rýchle vystúpenia, keďže tým pádom získavam príležitosť ja vystúpiť so svojim zákonom. Fakt jedná s o veľmi krátku novelu zákona o cestnej premávke, a to je vytvorenie takzvanej, nazvem to, medzikategórie na získanie práva prednostnej jazdy. To znamená takzvané majáky, vodiči záchraniek, hasiči, policajti, s tým, že jedná sa o to, že dnes je povinnosť v kategórii B dva roky mať prax, vtedy môžte jazdiť s vozidlom právom prednostnej jazdy, to isté sa týka aj kategórie C1, čo sú ale vozidlá od 3,5 t do 7,5 t. A tam je tiež povinná prax dva roky. Zavádzam medzi takzvanú tú kategóriu, kde ak máte povinnú prax v kategórii B dva roky, tak v tej kategórii C1 už vám bude stačiť iba rok. Vysvetlím prečo. Ide vlastne o to, že dnes tou modernizáciou doby máme hybridné vozidlá, elektrické vozidlá, máme vybavenie sanitiek, sú ťažšie, ako boli doteraz, a stáva sa taký paradox, že napríklad dnes malo vozidlo, vozidlo záchrannej služby 3 500 kg, po novom má 3 700, čiže je tam 200 kíl a proste nastáva problém s tou dvojročnou praxou, že nie je dostatok vodičov, tak sa vychádza týmto záchranným zložkám všetkým v ústrety v tom, že jednoducho ak tú prax už mal v tej kategórii B2, B1, tak v tej C1 im bude stačiť iba rok. Že nebude musieť ju mať dvojročnú. S tým, že je to vyslovene len pre vozidlá, vozidlá takéhoto typu, čiže netýka sa napríklad vodičov autobusov alebo mikrobusov. Čiže fakt ide o kategóriu C1 nákladných vozidiel do 7,5 t. Toľko z mojej strany. Ďakujem za podporu tohto zákona.